Regolament tal-Kummissjoni (KE) Nru 29/2004
tat-8 ta' Jannar 2004
li jadotta l-ispeċifikazzjonijiet tal-modulu ad hoc ta' l-2005 dwar ir-rikonċiljazzjoni bejn il-ħajja tax-xogħol u dik tal-familja, li hemm prevista bir-Regolament tal-Kunsill (KE) Nru 577/98
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 577/98 tad-9 ta' Marzu 1998 dwar l-organizzazzjoni ta' stħarriġ ta' kampjuni dwar il-qawwa tax-xogħol fil-Komunità, [1] u b'mod partikolari l-Artikolu 4(2) tiegħu,
Billi:
(1) Ir-Regolament tal-Kummissjoni (KE) Nru 246/2003 [2] li jadotta l-programm ta' l-2004 sa l-2006 fuq moduli ad hoc għall-istħarriġ bl-għazla ta' kampjun dwar il-qawwa tax-xogħol, jinkludi modulu ad hoc fuq ir-rikonċiljazzjoni bejn il-ħajja tax-xogħol u dik tal-familja.
(2) F'konformità ma' l-Artikolu 4(2) tar-Regolament (KE) Nru 577/98, il-lista dettaljata ta' l-informazzjoni li għandha tinġabar f'modulu ad hoc għandha titlesta sa minn l-anqas 12-il xahar qabel il-bidu tal-perjodu tar-referenza għal dak il-modulu.
(3) Hemm bżonn li jkun hemm sett ta' data komprensiva u komparabbli fuq ir-rikonċiljazzjoni bejn il-ħajja tax-xogħol u l-familja, kif hemm imsemmi fl-oġġettivi tal-politika tal-ġeneru ta' l-UE fuq l-impjiegi, li hija indikata fil-Linjigwidi ta' l-2003 dwar l-Impjiegi, b'mod speċjali l-linjagwida speċifika fuq "l-Ugwaljanza tal-ġeneru", kif adottata mill-Kunsill fit-22 ta' Lulju 2003. [3]
(4) Il-miżuri previsti f'dan ir-Regolament huma f'konformità ma' l-opinjoni tal-Kumitat tal-Programm ta' l-Istatistika,
ADOTTAT DAN IR-REGOLAMENT:
Artikolu 1
Il-lista dettaljata ta' l-informazzjoni li għandha tinġabar fl-2005 mill-modulu ad hoc hija stabbilita fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 8 ta' Jannar 2004.